Twee spelers was besig om houe te verwissel op 'n spannende tydstip van die wedstryd. Dit was maak of breek vir albei in terme van wen of verloor. Wat toe gebeur is dat die een speler 'n gewone voorarmhou geslaan het, te laag en in die rand net vas. Die bal het egter, in plaas van terug te spring, net oor die net geval. So was dit sy punt, alhoewel hy dit duidelik nie verdien het nie.
Wat toe gebeur het, is waarby ek eintlik wil aansluit. Die speler wie die gelukskoot oorgekom het, het sy raket in die lug gesteek om vir sy teenstander `ekskuus’ te sê. Waarop die kommentator opgemerk het: `Hy vra om verskoning, maar hy is nie eintlik regtig jammer nie’.
Daarom wil ek vanoggend beweer, broers en susters: as daar nou een ding is wat makliker gesê as gedoen is, is dit om `ekskuus’ te sê. Want dit is maklik om ekskuus te sê, maar baie moeiliker om werklik jammer te wees oor wat jy gedoen het.